title: 2012/394/ES: Komisijas Lēmums ( 2011. gada 21. decembris ) par to pasākumu atbilstību ES tiesību normām, kuri Itālijai jāveic saskaņā ar 14. pantu Eiropas Parlamenta un Padomes Direktīvā 2010/13/ES par to, lai koordinētu dažus dalībvalstu normatīvajos un administratīvajos aktos paredzētus noteikumus par audiovizuālo mediju pakalpojumu sniegšanu (Audiovizuālo mediju pakalpojumu direktīva)

text:
               17.7.2012

               LV

               Eiropas Savienības Oficiālais Vēstnesis

               L 187/57

         KOMISIJAS LĒMUMS
   (2011. gada 21. decembris)
   par to pasākumu atbilstību ES tiesību normām, kuri Itālijai jāveic saskaņā ar 14. pantu Eiropas Parlamenta un Padomes Direktīvā 2010/13/ES par to, lai koordinētu dažus dalībvalstu normatīvajos un administratīvajos aktos paredzētus noteikumus par audiovizuālo mediju pakalpojumu sniegšanu (Audiovizuālo mediju pakalpojumu direktīva)
   (2012/394/ES)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2010. gada 10. marta Direktīvu 2010/13/ES par to, lai koordinētu dažus dalībvalstu normatīvajos un administratīvajos aktos paredzētus noteikumus par audiovizuālo mediju pakalpojumu sniegšanu (Audiovizuālo mediju pakalpojumu direktīva) (1), un jo īpaši tās 14. panta 2. punktu,
   tā kā:

               (1)

               Ar 2011. gada 20. septembra vēstuli, kas Komisijā saņemta 2011. gada 21. septembrī, Itālija paziņoja Komisijai pasākumus, kuri jāveic saskaņā ar Direktīvas 2010/13/ES 14. panta 1. punktu un kuru mērķis ir integrēt, atjaunināt un grozīt patlaban spēkā esošos noteikumus, ko Komisija apstiprinājusi ar 2007. gada 25. jūnija lēmumu (2).

               (2)

               Komisija trīs mēnešos pēc šā paziņojuma ir pārbaudījusi pasākumu saderību ar Kopienas tiesībām, pievēršot īpašu uzmanību pasākumu proporcionalitātei un valsts apspriešanās procedūras pārredzamībai.

               (3)

               Pārbaudot pasākumu saderību, Komisija ir ņēmusi vērā pieejamos datus par situāciju Itālijas plašsaziņas līdzekļu jomā.

               (4)

               Itālijas pasākumos iekļautais sabiedrībai svarīgu notikumu grozītais saraksts ir sastādīts skaidri un pārredzami, un saistībā ar iepriekšējā saraksta grozījumiem Itālijā ir notikušas plašas apspriedes.

               (5)

               Komisija ir pārliecinājusies, ka Itālijas paziņotajos pasākumos uzskaitītie jaunie notikumi atbilst vismaz diviem no kritērijiem, ko uzskata par drošām pazīmēm, kas apliecina notikumu nozīmīgumu sabiedrībai: i) notikumam dalībvalstī ir īpaša vispārēja rezonanse, tas interesē plašu sabiedrību, nevis tikai to iedzīvotāju daļu, kas parasti interesējas par attiecīgo sporta veidu vai darbību; ii) notikumam piemīt izteikta kultūras vērtība, kas ir vispārēji atzīta dalībvalsts iedzīvotāju vidū, jo īpaši tādēļ, ka tas stiprina kultūras identitāti; iii) attiecīgajā notikumā, kas norisinās starptautisku sacensību vai turnīra ietvaros, piedalās valsts izlase; un iv) konkrēto notikumu parasti translē bezmaksas televīzijā, un tam ir plašs skatītāju loks.

               (6)

                  Moto GP Grand Prix izcīņa ir Itālijā īpaši populārs un plaši pazīstams notikums, kas interesē arī skatītājus, kuri parasti šādiem notikumiem neseko, jo šajā svarīgajā starptautiskajā turnīrā ir iesaistīti Itālijas motobraucēji un ražotāji. Tas tradicionāli ticis translēts bezmaksas televīzijā, un notikumam bijuši augsti auditorijas reitingi.

               (7)

               Basketbola, ūdens polo un volejbola pasaules čempionātu fināla un pusfināla spēles, kurās piedalās Itālijas valsts izlase, ne tikai atbilst kritērijam par valsts izlases dalību svarīgā starptautiskā turnīrā, bet arī izraisa lielu un plašu interesi Itālijā pat to iedzīvotāju vidū, kuri parasti neseko notikumiem šajās disciplīnās, un šīs spēles tradicionāli tikušas translētas bezmaksas televīzijā ar plašu televīzijas auditoriju.

               (8)

               Regbija pasaules čempionāta mači, kuros piedalās Itālijas valsts izlase, papildus atbilstībai kritērijam par valsts izlases dalību svarīgā starptautiskā turnīrā izraisa plašu rezonansi Itālijā un piesaista arī auditoriju, kas parasti neseko notikumu attīstībai šajā sporta veidā.

               (9)

               Sešu nāciju regbija turnīra mači, kuros piedalās Itālijas valsts izlase, papildus atbilstībai kritērijam par valsts izlases dalību svarīgā starptautiskā turnīrā izraisa plašu rezonansi Itālijā un piesaista arī auditoriju, kas parasti neseko notikumu attīstībai šajā sporta veidā, un tie tradicionāli tikuši pārraidīti bezmaksas televīzijā ar arvien augošu skatītāju auditoriju.

               (10)

               Deivisa kausa un Federācijas kausa izcīņas fināls un pusfināla spēles, kurās piedalās Itālijas valsts izlase, papildus atbilstībai kritērijam par valsts izlases dalību svarīgā starptautiskā turnīrā izraisa plašu rezonansi Itālijā un piesaista arī auditoriju, kas parasti neseko notikumu attīstībai šajā sporta veidā.

               (11)

               Itālijas tenisa turnīra Internazionali d’Italia fināls un pusfināla spēles, kurās piedalās Itālijas spēlētāji, papildus atbilstībai kritērijam par svarīgu starptautisku turnīru izraisa plašu rezonansi Itālijā un piesaista arī auditoriju, kas parasti neseko notikumu attīstībai šajā sporta veidā, daļēji norises vietas dēļ. Šā notikuma īpašo rezonansi apliecina auditorijas reitinga dati, kas norāda, ka sabiedrības interese par šo sporta disciplīnu pēdējo gadu laikā ir nepārprotami augusi.

               (12)

               Pasaules čempionātiem šosejas riteņbraukšanā (vīriešu profesionālās sacensības) ir īpaša rezonanse Itālijā, un šis notikums piesaista arī to sabiedrības daļu, kas šāda veida pasākumiem parasti neseko; šī interese skaidrojama arī ar Itālijas sportistu piedalīšanos šādos čempionātos, un tradicionāli šādi notikumi tikuši pārraidīti bezmaksas televīzijā ar lielu skatītāju auditoriju.

               (13)

               Milānas La Scala operteātra sezonas atklāšanas izrāde izraisa īpašu rezonansi Itālijā un interesē arī cilvēkus, kuri parasti šāda veida pasākumiem neseko, šim pasākumam ir Itālijā vispārēji atzīta kultūras vērtība, un tas stiprina Itālijas kultūras identitāti.

               (14)

               Jaungada koncerta translācija no Venēcijas La Fenice operteātra izraisa īpašu un plašu rezonansi Itālijā un interesē cilvēkus, kuri parasti šāda veida pasākumiem neseko, šim notikumam Itālijā piemīt vispārēji atzīta kultūras vērtība, tas stiprina Itālijas kultūras identitāti, turklāt tas allaž ticis pārraidīts bezmaksas televīzijā un piesaistījis plašu skatītāju loku.

               (15)

               Itālijas pasākumi uzskatāmi par samērīgiem, lai, pamatojoties uz sabiedrības interesēm, plašai sabiedrībai nodrošinātu iespējas noskatīties tai īpaši svarīgu notikumu translācijas, atkāpjoties no LESD 56. pantā paredzētās pamatbrīvības sniegt pakalpojumus.

               (16)

               Itālijas pasākumi ir saderīgi ar ES tiesību normām par konkurenci, ciktāl sarakstā minēto notikumu translēšanai kvalificētu raidorganizāciju noteikšana balstās uz objektīviem kritērijiem (nepieciešamais aptvērums), kas faktiskajiem un potenciālajiem konkurentiem nodrošina iespējas iegūt tiesības pārraidīt šos notikumus. Turklāt uzskaitīto notikumu skaits nav tik neproporcionāls, lai radītu patērētājiem brīvi pieejamas televīzijas un maksas televīzijas tirgus konkurences traucējumus.

               (17)

               Itālijas pasākumu vispārējo samērīgumu apliecina vairāki faktori. Pirmkārt, samazinot iedzīvotāju nepieciešamā aptvēruma slieksni kvalificēto raidorganizāciju noteikšanā no 90 % uz 80 %, palielinās pasākumu proporcionalitāte, ja tas palielina potenciāli kvalificētu raidorganizāciju skaitu. Otrkārt, ir ieviests brīvprātīgs mehānisms strīdu risināšanai starp raidorganizācijām attiecībā uz raidīšanas tehniskās kārtības noteikšanu un taisnīgu samaksu par ekskluzīvo raidīšanas tiesību nodošanu, piešķirot apakšlicenci. Treškārt, Itālijas galīgo pasākumu stāšanās spēkā tiks atlikta uz 2012. gada 1. septembri, lai nodrošinātu, ka tie nerada negatīvu ietekmi uz notiekošām sarunām. Visbeidzot, lai kvalificētām raidorganizācijām nodrošinātu pienācīgu kārtību tiesību nodošanai ar apakšlicences piešķiršanu, Itālijas pasākumos ir paredzētas situācijas, kurās tiesības uz sarakstā iekļauto notikumu translēšanu iegādājas nekvalificētas raidorganizācijas, un situācijas, kurās attiecībā uz uzskaitītajiem notikumiem nav kvalificētu raidorganizāciju, – tas darīts, lai nodrošinātu, ka nekvalificēta raidorganizācija varētu izmantot savas tiesības, un tādējādi novērstu situāciju, ka sarakstā iekļautais notikums netiktu translēts vispār.

               (18)

               Komisija par Itālijas paziņotajiem plānotajiem pasākumiem ir paziņojusi pārējām dalībvalstīm un ar šīs pārbaudes rezultātiem iepazīstinājusi komiteju, kas izveidota saskaņā ar Direktīvas 2010/13/ES 29. pantu. Komiteja sanāksmē ir sniegusi labvēlīgu atzinumu,

         IR NOLĒMUSI ŠĀDI.
   Vienīgais pants
   1.   Pasākumi, ko Itālija pieņēmusi saskaņā ar Direktīvas 2010/13/ES 14. panta 1. punktu un 2011. gada 21. septembrī paziņojusi Komisijai saskaņā ar Direktīvas 2010/13/ES 14. panta 2. punktu, ir saderīgi ar Savienības tiesību normām.
   2.   Itālijas pasākumi to galīgajā variantā tiks publicēti Eiropas Savienības Oficiālajā Vēstnesī, tiklīdz tie būs pieņemti valsts līmenī un paziņoti Komisijai. To uzskata par Direktīvas 2010/13/ES 14. panta 2. punktā paredzēto publicēšanu.

      Briselē, 2011. gada 21. decembrī

            Komisijas vārdā –

            priekšsēdētāja vietniece

         Neelie KROES

      (1)  OV L 95, 15.4.2010., 1. lpp.

      (2)  Komisijas 2007. gada 25. jūnija Lēmums 2007/475/EK par to Itālijas pasākumu saderību ar Kopienas tiesībām, kuri pieņemti saskaņā ar 3.a panta 1. punktu Padomes Direktīvā 89/552/EEK par dažu tādu televīzijas raidījumu veidošanas un apraides noteikumu koordinēšanu, kas ietverti dalībvalstu normatīvajos un administratīvajos aktos (OV L 180, 10.7.2007., 5. lpp.).

      PIELIKUMS

         Publikācija saskaņā ar 14. pantu Direktīvā 2010/13/ES par to, lai koordinētu dažus dalībvalstu normatīvajos un administratīvajos aktos paredzētus noteikumus par audiovizuālo mediju pakalpojumu sniegšanu (Audiovizuālo mediju pakalpojumu direktīva)
         Itālijas pieņemtie pasākumi, kas jāpublicē saskaņā ar Direktīvas 2010/13/ES 14. pantu, ir minēti turpmākajos izvilkumos no Sakaru regulatīvās iestādes 2012. gada 15. marta Lēmuma Nr. 131/12/CONS:

            “IR NOLĒMUSI ŠĀDI.
            Vienīgais pants
            1.   Sakaru iestāde galīgi apstiprina to sabiedrībai īpaši svarīgo notikumu sarakstu, kuru pārraide jānodrošina bezmaksas kanālos saskaņā ar 32.-ter pantu Radio apraides un audiovizuālo plašsaziņas līdzekļu pakalpojumu likuma vienotajā tekstā (Testo unico dei servizi di media audiovisivi e radiofonici); saraksts ievietots A un B pielikumā, kuri ir šā lēmuma neatņemama daļa.
            2.   Šis lēmums stājas spēkā 2012. gada 1. septembrī un ir publicēts Itālijas Republikas Oficiālajā Vēstnesī (Gazzetta ufficiale della Repubblica italiana) un Sakaru iestādes tīmekļa vietnē; Eiropas Savienības Oficiālajā Vēstnesī publicēts tikai A pielikums.

               Romā, 2011. gada 15. martā (1)

                     Priekšsēdētājs

                  Corrado CALABRÒ

                     Komisārs–ziņotājs

                  Nicola D’ANGELO

                     Komisārs–ziņotājs

                  Antonio MARTUSCIELLO

                     Lēmuma atbilstības apliecināšanai:

                     ģenerālsekretārs

                  Roberto VIOLA”

         SAKARU REGULATĪVĀ IESTĀDE
         (Autorità per le Garanzie nelle Comunicazioni)

               “A PIELIKUMS 2012. GADA 15. MARTA LĒMUMAM Nr. 131/12/CONS

                  SABIEDRĪBAI ĪPAŠI SVARĪGU NOTIKUMU SARAKSTS, KURU PĀRRAIDE JĀNODROŠINA BEZMAKSAS KANĀLOS

               (Dokuments attiecas uz ES)
               1. pants
               Sabiedrībai īpaši svarīgi notikumi
               1.   Šis lēmums attiecas uz tādu notikumu televīzijas pārraidēm, kas uzskatāmi par īpaši svarīgiem sabiedrībai.
               2.   Šajā sarakstā:

                           A.

                           “Sabiedrībai īpaši svarīgi notikumi” ir sporta notikumi vai cita veida notikumi, kas atbilst vismaz diviem no šādiem četriem kritērijiem:

                                       a)

                                       notikums un tā rezultāti īpaši interesē plašu Itālijas sabiedrību, nevis tikai to iedzīvotāju daļu, kas parasti seko šāda veida notikumiem;

                                       b)

                                       notikums ir vispārēji iecienīts iedzīvotāju vidū, tam piemīt izteikta kultūras vērtība, un tas stiprina itāļu kultūras identitāti;

                                       c)

                                       notikumā, kas ir īpaši svarīgs starptautisks turnīrs, konkrētajā sporta disciplīnā piedalās valsts izlase;

                                       d)

                                       notikumu parasti translē bezmaksas televīzija, un Itālijā tas vienmēr piesaista plašu televīzijas skatītāju loku.

                           B.

                           “Kvalificēta raidorganizācija” ir Itālijas jurisdikcijā esoša televīzijas raidorganizācija, kas vismaz 80 % Itālijas iedzīvotāju spēj garantēt iespēju sekot šiem notikumiem bezmaksas kanālos bez papildu maksām.

                     2. pants
               Notikumu saraksts un pārraides tiesību izmantošanas nosacījumi
               1.   Iestāde izveido šo notikumu sarakstu, kas uzskatāmi par īpaši svarīgiem sabiedrībai un kurus Itālijas jurisdikcijā esošās televīzijas raidorganizācijas nedrīkst pārraidīt ekskluzīvā kārtā un vienīgi šifrētā formātā, lai vismaz 80 % Itālijas iedzīvotāju garantētu iespēju sekot šiem notikumiem bezmaksas kanālos bez papildu maksām:

                           a)

                           vasaras un ziemas olimpiskās spēles;

                           b)

                           pasaules čempionāta futbolā fināls un visas spēles, kurās piedalās Itālijas valsts izlase;

                           c)

                           Eiropas čempionāta futbolā fināls un visas spēles, kurās piedalās Itālijas valsts izlase;

                           d)

                           visas oficiālo sacensību spēles, kurās piedalās Itālijas valsts futbola izlase un kuras notiek pašu mājās vai izbraukumā;

                           e)

                           Čempionu līgas sacensības un Eiropas līgas fināls un pusfināla spēles, kurās piedalās Itālijas komandas;

                           f)

                           Itālijas velobrauciens Giro d’Italia;

                           g)

                           Pirmās formulas (F-1) Itālijas Grand prix izcīņa;

                           h)

                              Moto GP Itālijas Grand prix izcīņa;

                           i)

                           basketbola, ūdens polo, volejbola un regbija pasaules čempionātu fināls un pusfināla spēles, kurās piedalās Itālijas valsts komandas;

                           j)

                           Sešu nāciju regbija turnīra spēles, kurās piedalās Itālijas valsts komanda;

                           k)

                           Deivisa kausa un Federācijas kausa izcīņas fināls un pusfināla spēles, kurās piedalās Itālijas valsts komanda, un Itālijas atklātā tenisa turnīra fināls un pusfināla spēles, kurās piedalās Itālijas spēlētāji;

                           l)

                           pasaules čempionāts šosejas riteņbraukšanā;

                           m)

                           Sanremo itāļu mūzikas festivāls;

                           n)

                           Milānas La Scala operteātra sezonas atklāšanas izrāde;

                           o)

                           Jaungada koncerts Venēcijas La Fenice operteātrī.

                     2.   Notikumi, kas minēti 1. punkta b) un c) apakšpunktā, jātranslē tiešraidē un pilnīgi. Kas attiecas uz pārējiem notikumiem, televīzijas raidorganizācijas var nolemt, kā bezmaksas kanālos tos translēt: tiešraidē pilnībā vai daļēji, vai arī tos retranslējot pilnībā vai daļēji.
               3.   Ja tiesības pārraidīt vienu vai vairākus no 1. punktā minētajiem notikumiem iegūst raidorganizācija, kas nav tam kvalificēta, šai raidorganizācijai pietiekami savlaicīgi savā tīmekļa vietnē, par to informējot attiecīgo iestādi, atbilstīgi taisnīgiem, saprātīgiem un nediskriminējošiem tirgus nosacījumiem ir jāpublicē priekšlikums par atteikšanos no minētā(-o) notikuma(-u) pārraides tiesībām atbilstīgi 1. punktā paredzētajiem nosacījumiem.
               4.   Ja neviena kvalificēta raidorganizācija piedāvājumu neiesniedz vai ja iesniegtais piedāvājums neatbilst taisnīgiem, saprātīgiem un nediskriminējošiem tirgus nosacījumiem, raidorganizācija, kura ir apraides tiesību turētāja, var šīs tiesības izmantot, atkāpjoties no 1. punktā minētajiem nosacījumiem.
               5.   Iestāde patur tiesības pēc zināma laika grozīt šo lēmumu, 1. punktā minēto sarakstu un 2. punktā izklāstītos nosacījumus.
               3. pants
               Strīdu izšķiršanas procedūra
               1.   Gadījumā, ja starp raidorganizācijām izceļas strīds saistībā ar 2. panta 1. punkta sarakstā iekļauta notikuma pārraidi, ciktāl tas attiecas uz pārraides tehnisko kārtību un taisnīgu samaksu par ekskluzīvas pārraides tiesību nodošanu, piešķirot apakšlicenci, piemēro Lēmuma Nr. 352/08/CONS pielikumā iekļautajā nolikumā paredzētos procedūras noteikumus; minētajā nolikumā paredzētās Infrastruktūras un tīklu komisijas pilnvaras tiek attiecinātas uz Padomi, “Direktorāts” ir Mediju pakalpojumu direktorāts un “direktors” ir Mediju pakalpojumu direktorāta direktors.”

         (1)  Tā ir drukas kļūda; pareizais datums ir 2012. gada 15. marts – tāpat kā datums, kas norādīts Itālijas

         Republikas Oficiālā Vēstneša vispārīgās sērijas 92. numurā, kas publicēts 2012. gada 19. aprīlī.


title: Padomes Lēmums 2008/868/KĀDP ( 2008. gada 13. oktobris ) par to, lai noslēgtu Nolīgumu starp Eiropas Savienību un Krievijas Federāciju par Krievijas Federācijas dalību Eiropas Savienības militārajā operācijā Čadas Republikā un Centrālāfrikas Republikā (operācija EUFOR Tchad/RCA )

text:
               18.11.2008

               LV

               Eiropas Savienības Oficiālais Vēstnesis

               L 307/15

         PADOMES LĒMUMS 2008/868/KĀDP
   (2008. gada 13. oktobris)
   par to, lai noslēgtu Nolīgumu starp Eiropas Savienību un Krievijas Federāciju par Krievijas Federācijas dalību Eiropas Savienības militārajā operācijā Čadas Republikā un Centrālāfrikas Republikā (operācija EUFOR Tchad/RCA)
   EIROPAS SAVIENĪBAS PADOME,
   ņemot vērā Līgumu par Eiropas Savienību un jo īpaši tā 24. pantu,
   ņemot vērā prezidentvalsts ieteikumu,
   tā kā:

               (1)

               Padome 2007. gada 15. oktobrī pieņēma Vienoto rīcību 2007/677/KĀDP par Eiropas Savienības militāro operāciju Čadas Republikā un Centrālāfrikas Republikā (1) (operācija EUFOR Tchad/RCA).

               (2)

               Minētās vienotās rīcības 10. panta 3. punktā paredzēts, ka sīki izstrādātus noteikumus par trešo valstu dalību iekļauj nolīgumā, ko noslēdz saskaņā ar Līguma 24. pantu.

               (3)

               Saskaņā ar Padomes 2004. gada 13. septembrī doto pilnvarojumu prezidentvalsts, kurai palīdz Eiropas Savienības Padomes ģenerālsekretārs/augstais pārstāvis kopējās ārpolitikas un drošības politikas jomā, ir risinājusi sarunas par nolīgumu starp Eiropas Savienību un Krievijas Federāciju par Krievijas Federācijas dalību operācijā EUFOR Tchad/RCA (turpmāk – “Nolīgums”).

               (4)

               Nolīgums būtu jāapstiprina Eiropas Savienības vārdā,

         IR NOLĒMUSI ŠĀDI.
   1. pants
   Ar šo Eiropas Savienības vārdā tiek apstiprināts Nolīgums starp Eiropas Savienību un Krievijas Federāciju par Krievijas Federācijas dalību Eiropas Savienības militārajā operācijā Čadas Republikā un Centrālāfrikas Republikā (operācija EUFOR Tchad/RCA).
   Nolīguma teksts ir pievienots šim lēmumam.
   2. pants
   Ar šo Padomes priekšsēdētājs tiek pilnvarots norīkot personu vai personas, kas ir tiesīgas parakstīt Nolīgumu, lai tas kļūtu saistošs Eiropas Savienībai.
   3. pants
   Šis lēmums stājas spēkā tā pieņemšanas dienā.
   4. pants
   Šo lēmumu publicē Eiropas Savienības Oficiālajā Vēstnesī.

      Luksemburgā, 2008. gada 13. oktobrī

            Padomes vārdā —

            priekšsēdētājs

         B. KOUCHNER

      (1)  OV L 279, 23.10.2007., 21. lpp.
    ---documentbreak---

               18.11.2008

               LV

               Eiropas Savienības Oficiālais Vēstnesis

               L 307/16

         TULKOJUMS
   NOLĪGUMS
   starp Eiropas Savienību un Krievijas Federāciju par Krievijas Federācijas dalību Eiropas Savienības militārajā operācijā Čadas Republikā un Centrālāfrikas Republikā (EUFOR Tchad/RCA)
   EIROPAS SAVIENĪBA (ES),
   no vienas puses, un
   KRIEVIJAS FEDERĀCIJA,
   no otras puses,
   turpmāk “Puses”,
   ŅEMOT VĒRĀ:
   Apvienoto Nāciju Organizācijas Drošības padomes 2007. gada 25. septembra Rezolūciju 1778 (2007), ar ko atļauj ES dislocēt spēkus Čadas Republikā un Centrālāfrikas Republikā,
   Eiropas Savienības Padomes pieņemto Vienoto rīcību 2007/677/KĀDP (2007. gada 15. oktobris) par Eiropas Savienības militāro operāciju Čadas Republikā un Centrālāfrikas Republikā (EUFOR Tchad/RCA),
   Politikas un drošības komitejas Lēmumu CHAD/1/2008, ar ko pieņem trešo valstu ieguldījumu attiecībā uz Eiropas Savienības militāro operāciju Čadas Republikā un Centrālāfrikas Republikā, un Politikas un drošības komitejas Lēmumu CHAD/2/2008 par Palīdzības sniedzēju komitejas izveidi Eiropas Savienības militārajai operācijai Čadas Republikā un Centrālāfrikas Republikā; abos lēmumos grozījumi izdarīti ar Politikas un drošības komitejas 2008. gada 14. maija Lēmumu CHAD/3/2008,
   TĀ KĀ:

               (1)

               Eiropas Savienības Padomes ģenerālsekretārs/augstais pārstāvis kopējās ārpolitikas un drošības politikas jomā 2007. gada 7. decembra vēstulē aicināja Krievijas Federāciju apsvērt iespējamu dalību ES operācijā Čadā un Centrālāfrikas Republikā.

               (2)

               Krievijas Federācija 2008. gada 23. aprīļa vēstulē pauda gatavību apsvērt dalības iespēju.

               (3)

               Eiropas Savienības Padomes ģenerālsekretārs/augstais pārstāvis kopējās ārpolitikas un drošības politikas jomā un Krievijas Federācijas ārlietu ministrs 2008. gada 29. aprīlī sniedza kopīgu paziņojumu par savstarpēju sadarbību krīzes pārvarēšanas operācijās,

         IR VIENOJUŠĀS PAR TURPMĀKO.
   1. pants
   Dalība operācijā
   1.   Krievijas Federācija piedalās operācijā, ko Eiropas Savienība veic saskaņā ar ANO Drošības padomes Rezolūciju 1778 (2007), Vienoto rīcību 2007/677/KĀDP (2007. gada 15. oktobris) par Eiropas Savienības militāro operāciju Čadas Republikā un Centrālāfrikas Republikā (EUFOR Tchad/RCA) (turpmāk – “ES operācija”) un 2008. gada 18. janvāra operācijas plānu, ļaujot izmantot Krievijas Federācijas militāro spēku kontingentu (turpmāk – “Krievijas militārais kontingents”), lai atbalstītu ES operāciju ar gaisa pārvadājumu palīdzību, ievērojot visus īstenošanas noteikumus, kas paredzēti šā nolīguma 6. pantā minētajos īstenošanas nolīgumos. Gaisa pārvadājumus veic, izmantojot Krievijas militārā kontingenta gaisakuģus, lai aizsargātu Eiropas Savienības vadīto spēku (EUFOR) un Apvienoto Nāciju Organizācijas misijas Centrālāfrikas Republikā un Čadā (MINURCAT) personāla dzīvību un drošību, transportējot EUFOR un MINURCAT personālu, pārvadājot kravas un veicot ar EUFOR un MINURCAT personālu saistītas meklēšanas un glābšanas darbības.
   2.   Krievijas Federācijas ieguldījums ES operācijā neskar Eiropas Savienības lēmumu pieņemšanas autonomiju.
   3.   Krievijas puse nodrošina, ka Krievijas militārais kontingents pilda pienākumus atbilstīgi:

               —

               1. punktā minētajai Vienotajai rīcībai 2007/677/KĀDP,

               —

               visiem īstenošanas pasākumiem, par ko Puses vienojušās.

         4.   Krievijas militārā kontingenta personāls piemēros ES operācijas noteikumus par spēka lietošanu, ciktāl tie nav pretrunā ar Krievijas tiesību aktiem. Iespējamus Krievijas puses noteiktus iebildumus/ierobežojumus saistībā ar noteikumiem par spēka lietošanu oficiāli norādīs ES operācijas komandierim.
   5.   Krievijas militārais kontingents veic savus pienākumus un rīkojas saskaņā ar ES operācijas mērķiem un pilnvarām, kas noteiktas ANO Drošības padomes Rezolūcijā 1778 (2007).
   6.   Krievijas puse, iepriekš veicot atbilstīgas konsultācijas, var jebkurā laikā atsaukt savu ieguldījumu vai nu pēc ES operācijas komandiera lūguma, vai saskaņā ar Krievijas puses lēmumu. Krievijas puse laikus informē ES operācijas komandieri par jebkādām izmaiņām attiecībā uz tās dalību ES operācijā.
   2. pants
   Bruņoto spēku statuss
   1.   Krievijas militārajam kontingentam ierodoties operācijas vietā, tā statusu reglamentē nolīgumi par bruņoto spēku statusu, kuri ir spēkā starp Eiropas Savienību un Čadas Republiku, Centrālāfrikas Republiku un Kamerūnas Republiku.
   2.   Neskarot šā panta 1. punktā minētos nolīgumus par bruņoto spēku statusu, Krievijas militārais kontingents ir Krievijas puses jurisdikcijā.
   3.   Krievijas puses pārstāvis piedalās tādu ar Krievijas militāro kontingentu saistītu prasību izskatīšanā, kas paredzētas šā panta 1. punktā minētajos nolīgumos par bruņoto spēku statusu.
   4.   Krievijas puse ir atbildīga par visu to prasību izskatīšanu, kuras saistītas ar Krievijas militārā kontingenta dalību ES operācijā un kuras attiecas uz Krievijas militārā kontingenta militāro personālu. Krievijas puse ir atbildīga par jebkuras lietas ierosināšanu, jo īpaši par tiesvedības vai disciplināro procedūru sākšanu, pret Krievijas militārā kontingenta militāro personālu saskaņā ar saviem normatīvajiem aktiem.
   5.   Eiropas Savienība apņemas nodrošināt, ka dalībvalstis sniedz deklarāciju par atteikšanos no prasībām pret Krievijas Federāciju saistībā ar Krievijas Federācijas dalību ES operācijā un apņemas to darīt, parakstot šo nolīgumu. Šī deklarācija ir pievienota šim nolīgumam.
   6.   Krievijas puse apņemas sniegt deklarāciju par atteikšanos no prasībām pret jebkuru valsti, kas piedalās ES operācijā, un apņemas to darīt, parakstot šo nolīgumu. Šī deklarācija ir pievienota šim nolīgumam.
   7.   Tā personāla statusu, kas darbojas ES operācijas štābā Parīzē (Francijā), reglamentē noteikumi, par ko vienojušās Francijas Republikas un Krievijas Federācijas kompetentās iestādes.
   3. pants
   Klasificēta informācija
   1.   Krievijas puse aizsargā klasificētu ES informāciju, ko tā saņem saistībā ar ES operāciju, atbilstīgi prasībām par klasificētās informācijas aizsardzību, kas noteikta Krievijas Federācijas tiesību aktos. Šajā sakarā pušu drošības klasifikācija atbilst šādai:

               ES

               Krievijas Federācija

                  SECRET UE

                  СОВЕРШЕННО СЕКРЕТНО

                  CONFIDENTIEL UE

                  СЕКРЕТНО

         Krievijas Federācijas ierobežojošais marķējums “ДЛЯ СЛУЖЕБНОГО ПОЛЬЗОВАНИЯ” atbilst ES drošības klasifikācijai RESTREINT UE.
   2.   Krievijas puse veic atbilstīgus pasākumus, lai nodrošinātu, ka tās klasificētās ES informācijas aizsardzību, kura tai sniegta saistībā ar ES operāciju, veic tādā līmenī, kā paredzēts klasificētās ES informācijas aizsardzības pamatnoteikumos un minimālajos standartos, proti, Krievijas puse:

               —

               izmanto tai sniegto klasificēto informāciju vienīgi tādiem nolūkiem, kādiem ES to ir sniegusi,

               —

               neizpauž šādu informāciju trešām personām bez ES iepriekšējas rakstiskas piekrišanas,

               —

               nodrošina, ka klasificēto informāciju dara pieejamu vienīgi personām, kurām šāda informācija ir nepieciešama oficiālo pienākumu veikšanai un, ja informācijas klasifikācijas pakāpe ir CONFIDENTIEL UE vai augstāka, kurām ir attiecīgas drošības pielaides,

               —

               nodrošina, ka, pirms nodrošināta piekļuve klasificētai informācijai, visas personas, kam vajadzīga piekļuve šādai informācijai, ir informētas par aizsardzības noteikumiem, kas attiecas uz tās informācijas klasifikāciju, kurai viņas piekļūs, un ka viņas atbilst šiem noteikumiem,

               —

               nodrošina, ka visas telpas, zonas, ēkas, biroji, istabas, sakaru un informācijas sistēmas, kur tiek glabāta un/vai apstrādāta klasificētā informācija un dokumenti, tiek aizsargātas ar atbilstīgu fiziskās drošības pasākumu palīdzību,

               —

               nodrošina, ka, saņemot klasificētos dokumentus, tie tiek īpaši reģistrēti,

               —

               informē ES par katru gadījumu, kad faktiski vai varbūtēji apdraudēta vai izpausta tai sniegtā klasificētā informācija. Tādā gadījumā Krievijas puse ierosina izmeklēšanu un veic attiecīgus pasākumus, lai novērstu šāda gadījuma atkārtošanos.

         3.   Ņemot vērā klasifikācijas līmeni, klasificēto informāciju nodod, izmantojot diplomātiskus kanālus, drošus pasta pakalpojumus un personīgu pārvadāšanu.
   4.   Ja ES un Krievijas Federācija ir noslēgušas nolīgumu par klasificētas informācijas aizsardzību, šāda nolīguma noteikumus piemēro saistībā ar ES operāciju.
   4. pants
   Komandķēde
   1.   Krievijas militārais kontingents paliek pilnīgā Krievijas puses pakļautībā.
   2.   Krievijas kompetentās iestādes piešķir operācijas komandierim pilnvaras dot uzdevumus Krievijas militārajam kontingentam, lai veiktu misiju, kā paredzēts šā nolīguma 1. panta 1. punktā. Pilnvaru nodošana notiek, ierodoties operācijas norises vietā. Plānojot rīkojumu par gaisa spēku uzdevumu vai kādu citu lēmumu, kas attieksies uz Krievijas militāro kontingentu, nodrošina, ka tas tiek pilnībā saskaņots ar Krievijas militārā kontingenta vecāko militāro pārstāvi. Krievijas Federācijai ir tādas pašas tiesības un pienākumi attiecībā uz operācijas ikdienas vadību kā Eiropas Savienības dalībvalstīm, kas piedalās operācijā.
   3.   Vecāko militāro pārstāvi Krievijas puse ieceļ kā Krievijas militārā kontingenta pārstāvi EUFOR – gan ES operācijas štābā Parīzē (Francijā), gan ES spēku štābā Abéché (Čadā). Katrs vecākais militārais pārstāvis var izmantot palīdzību. Vecākais militārais pārstāvis apspriežas ar ES komandķēdi par visiem jautājumiem, kas skar EUFOR. Krievijas militārā kontingenta komandējošais darbinieks ir atbildīgs par kontingenta ikdienas disciplīnu.
   5. pants
   Finanšu aspekti
   1.   Krievijas puse apņemas segt visas izmaksas, kas saistītas ar tās dalību ES operācijā, izņemot izmaksas, ko sedz no kopējiem līdzekļiem, kā paredzēts šā nolīguma 6. pantā minētajos īstenošanas pasākumos.
   2.   EUFOR Tchad/RCA sniegs materiāltehnisku atbalstu Krievijas militārajam kontingentam, atmaksājot izdevumus saskaņā ar nosacījumiem, kas izklāstīti 6. pantā minētajos īstenošanas pasākumos.
   3.   ES atbrīvo Krievijas pusi no finanšu saistībām segt kopējās izmaksas.
   4.   Ja noticis nāves gadījums, gūti ievainojumi, radīti zaudējumi vai nodarīts kaitējums fiziskām vai juridiskām personām no valsts(-īm), kur īsteno ES operāciju, kompensācijas noregulē saskaņā ar noteikumiem nolīgumos par bruņoto spēku statusu, kā minēts šā nolīguma 2. panta 1. punktā.
   5.   Izdevumu administratīvo pārvaldību, kā noteikts šā nolīguma 6. pantā minētajos īstenošanas pasākumos, uztic ES mehānismam, kas pārvalda kopējos izdevumus un valstu izdevumus saistībā ar operāciju.
   6. pants
   Pasākumi nolīguma īstenošanai
   Krievijas puses dalību ES operācijā īsteno saskaņā ar tehniskām un administratīvām procedūrām, kas iekļautas šā nolīguma īstenošanas pasākumos un kurus noslēgs Krievijas Federācijas Aizsardzības ministrija un ES operācijas komandieris.
   7. pants
   Saistību neizpilde
   Ja kāda no Pusēm neizpilda 1. līdz 6. pantā noteiktās saistības, otrai Pusei ir tiesības izbeigt šā nolīguma darbību, par to paziņojot vienu mēnesi iepriekš.
   8. pants
   Domstarpību izšķiršana
   1.   Domstarpības par šā nolīguma interpretāciju vai piemērošanu Puses savstarpēji izšķir attiecīgā līmenī ar Pušu attiecīgu iestāžu palīdzību vai ar diplomātiskiem līdzekļiem.
   2.   Visus finanšu prasījumus vai domstarpības, kas nav atrisinātas saskaņā ar 1. punktu, var iesniegt samierinātājam vai starpniekam, par ko abas Puses vienojušās.
   Visas prasības vai domstarpības, ko šāds samierinātājs vai starpnieks nav varējis izšķirt, ikviena no Pusēm var iesniegt šķīrējtiesai. Katra Puse šķīrējtiesā ieceļ vienu šķīrējtiesnesi. Abi ieceltie šķīrējtiesneši izvēlas trešo šķīrējtiesneši, ko ieceļ par priekšsēdētāju. Ja viena Puse divos mēnešos pēc otras Puses paziņojuma, ka domstarpības iesniedz šķīrējtiesā, neieceļ šķīrējtiesnesi vai ja divos mēnešos pēc to iecelšanas abi ieceltie šķīrējtiesneši nevar panākt vienotību par trešo šķīrējtiesnesi, jebkura no Pusēm var vērsties pie Starptautiskās Tiesas priekšsēdētāja, lai tas izraugās trešo šķīrējtiesnesi. Ja Starptautiskās Tiesas priekšsēdētājs ir kādas Puses valstspiederīgais vai jebkādu iemeslu dēļ nevar veikt minēto darbību, trešo šķīrējtiesnesi izraugās nākamais augstākais Starptautiskās Tiesas dalībnieks, kas nav kādas Puses valstspiederīgais. Šķīrējtiesa pieņem lēmumus ex aequo et bono. Šķīrējtiesnešiem nav pilnvaru noteikt vindikatīvus maksājumus. Šķīrējtiesneši vienojas par šķīrējtiesas procedūrām. Šķīrējtiesa atrodas Briselē, un tā izskata lietas angļu valodā. Šķīrējtiesas nolēmums ietver paskaidrojuma rakstu par nolēmuma pamatojumu, un Puses to pieņem kā galīgo nolēmumu attiecībā uz strīdu. Katra puse sedz savus izdevumus, un kopējās izmaksas Puses sadala vienlīdzīgi.
   9. pants
   Stāšanās spēkā
   1.   Šis nolīgums stājas spēkā pirmā mēneša pirmajā dienā pēc tam, kad Puses ir paziņojušas viena otrai par šim nolūkam vajadzīgo iekšējo procedūru pabeigšanu.
   2.   Šo nolīgumu provizoriski piemēro no tā parakstīšanas dienas.
   3.   Šis nolīgums ir spēkā, kamēr Krievijas puse sniedz ieguldījumu ES operācijas darbībā. Šā nolīguma izbeigšanās neietekmē tiesības vai pienākumus, kas radušies, īstenojot šo nolīgumu pirms tā izbeigšanās.

      Briselē, 2008. gada 5. novembrī, angļu un krievu valodā divos oriģināleksemplāros; abi teksti ir vienlīdz autentiski.

            Eiropas Savienības vārdā —

            Krievijas Federācijas vārdā —

   PIELIKUMS
   DEKLARĀCIJAS,
   kas minētas 2. panta 5. un 6. punktā
   ES dalībvalstu deklarācija:
   “Piemērojot Vienoto rīcību 2007/677/KĀDP (2007. gada 15. oktobris) par Eiropas Savienības militāro operāciju Čadas Republikā un Centrālāfrikas Republikā (operācija EUFOR Tchad/RCA), ES dalībvalstis centīsies, ciktāl pieļauj to iekšējā tiesību sistēma, cik vien iespējams atteikties no prasībām pret Krievijas Federāciju sava personāla ievainojumu vai nāves gadījumos vai gadījumos, kad tām ir radīti zaudējumi vai bojāts to īpašums, ko izmanto ES operācijai, ja ievainojums, nāve, zaudējums vai bojājums:

               —

               radies Krievijas Federācijas norīkotā personāla darbības dēļ, pildot pienākumus saistībā ar ES operāciju, izņemot rupjas nolaidības vai noteikumu tīša pārkāpuma gadījumus, vai

               —

               radies, izmantojot jebkādu īpašumu, kas pieder Krievijas Federācijai, ja īpašums ir izmantots saistībā ar operāciju, izņemot gadījumus, kad Krievijas Federācijas personāls, kas darbojas ES operācijā un izmanto šo īpašumu, ir vainojams rupjā nolaidībā vai noteikumu tīšā pārkāpumā.”

         Krievijas Federācijas deklarācija:
   “Piemērojot Vienoto rīcību 2007/677/KĀDP (2007. gada 15. oktobris) par Eiropas Savienības militāro operāciju Čadas Republikā un Centrālāfrikas Republikā (operācija EUFOR Tchad/RCA), Krievijas Federācija centīsies, ciktāl pieļauj tās iekšējā tiesību sistēma, cik vien iespējams atteikties no prasībām pret jebkuru citu valsti, kas piedalās ES operācijā, sava personāla ievainojumu vai nāves gadījumos vai gadījumos, kad tai ir radīti zaudējumi vai bojāts tās īpašums, ko izmanto ES operācijai, ja ievainojums, nāve, zaudējums vai bojājums:

               —

               radies personāla darbības dēļ, pildot pienākumus saistībā ar ES operāciju, izņemot rupjas nolaidības vai noteikumu tīša pārkāpuma gadījumus, vai

               —

               radies, izmantojot jebkādu īpašumu, kas pieder valstīm, kuras piedalās ES operācijā, ja īpašums ir izmantots saistībā ar operāciju, izņemot gadījumus, kad ES operācijas personāls, kas izmanto šo īpašumu, ir vainojams rupjā nolaidībā vai noteikumu tīšā pārkāpumā.”


title: Eiropas Parlamenta Lēmums (ES) 2016/1522 (2016. gada 28. aprīlis) par Eiropas Pārtikas nekaitīguma iestādes 2014. finanšu gada budžeta izpildes apstiprināšanu

text:
               14.9.2016

               LV

               Eiropas Savienības Oficiālais Vēstnesis

               L 246/252

         EIROPAS PARLAMENTA LĒMUMS (ES) 2016/1522
   (2016. gada 28. aprīlis)
   par Eiropas Pārtikas nekaitīguma iestādes 2014. finanšu gada budžeta izpildes apstiprināšanu
   EIROPAS PARLAMENTS,

               —

               ņemot vērā Eiropas Pārtikas nekaitīguma iestādes 2014. finanšu gada galīgos pārskatus,

               —

               ņemot vērā Revīzijas palātas ziņojumu par Eiropas Pārtikas nekaitīguma iestādes 2014. finanšu gada pārskatiem ar Iestādes atbildi (1),

               —

               ņemot vērā deklarāciju (2) par pārskatu ticamību, kā arī par pakārtoto darījumu likumību un pareizību, kuru Revīzijas palāta sniegusi par 2014. finanšu gadu saskaņā ar Līguma par Eiropas Savienības darbību 287. pantu,

               —

               ņemot vērā Padomes 2016. gada 12. februāra ieteikumu par apstiprinājumu, ko sniedz Iestādei par 2014. finanšu gada budžeta izpildi (05584/2016 – C8-0074/2016),

               —

               ņemot vērā Līguma par Eiropas Savienības darbību 319. pantu,

               —

               ņemot vērā Eiropas Parlamenta un Padomes 2012. gada 25. oktobra Regulu (ES, Euratom) Nr. 966/2012 par finanšu noteikumiem, ko piemēro Savienības vispārējam budžetam, un par Padomes Regulas (EK, Euratom) Nr. 1605/2002 atcelšanu (3) un jo īpaši tās 208. pantu,

               —

               ņemot vērā Eiropas Parlamenta un Padomes 2002. gada 28. janvāra Regulu (EK) Nr. 178/2002, ar ko paredz pārtikas aprites tiesību aktu vispārīgus principus un prasības, izveido Eiropas Pārtikas nekaitīguma iestādi un paredz procedūras saistībā ar pārtikas nekaitīgumu (4), un jo īpaši tās 44. pantu,

               —

               ņemot vērā Komisijas 2002. gada 19. novembra Regulu (EK, Euratom) Nr. 2343/2002 par pamata Finanšu regulu struktūrām, kas minētas 185. pantā Padomes Regulā (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (5),

               —

               ņemot vērā Komisijas 2013. gada 30. septembra Deleģēto regulu (ES) Nr. 1271/2013 par finanšu pamatregulu struktūrām, kas minētas Eiropas Parlamenta un Padomes Regulas (ES, Euratom) Nr. 966/2012 208. pantā (6), un jo īpaši tās 108. pantu,

               —

               ņemot vērā Reglamenta 94. pantu un V pielikumu,

               —

               ņemot vērā Budžeta kontroles komitejas ziņojumu un Vides, sabiedrības veselības un pārtikas nekaitīguma komitejas atzinumu (A8-0086/2016),

               1.

               sniedz Eiropas Pārtikas nekaitīguma iestādes izpilddirektoram apstiprinājumu par Iestādes 2014. finanšu gada budžeta izpildi;

               2.

               izklāsta savus konstatējumus turpmāk tekstā iekļautajā rezolūcijā;

               3.

               uzdod priekšsēdētājam šo lēmumu un rezolūciju, kas ir tā neatņemama daļa, nosūtīt Eiropas Pārtikas nekaitīguma iestādes izpilddirektoram, Padomei, Komisijai un Revīzijas palātai un nodrošināt to publicēšanu Eiropas Savienības Oficiālajā Vēstnesī (L sērijā).

            Priekšsēdētājs

         Martin SCHULZ

            Ģenerālsekretārs

         Klaus WELLE

      (1)  OV C 409, 9.12.2015., 160. lpp.

      (2)  Skatīt 1. zemsvītras piezīmi.

      (3)  OV L 298, 26.10.2012., 1. lpp.

      (4)  OV L 31, 1.2.2002., 1. lpp.

      (5)  OV L 357, 31.12.2002., 72. lpp.

      (6)  OV L 328, 7.12.2013., 42. lpp.


title: 2009/896/EK: Padomes Lēmums ( 2009. gada 30. novembris ) par to, lai noslēgtu Nolīgumu starp Eiropas Kopienu un Antigvu un Barbudu par īstermiņa vīzu atcelšanu

text:
               8.12.2009

               LV

               Eiropas Savienības Oficiālais Vēstnesis

               L 321/38

         PADOMES LĒMUMS
   (2009. gada 30. novembris)
   par to, lai noslēgtu Nolīgumu starp Eiropas Kopienu un Antigvu un Barbudu par īstermiņa vīzu atcelšanu
   (2009/896/EK)
   EIROPAS SAVIENĪBAS PADOME,
   ņemot vērā Eiropas Kopienas dibināšanas līgumu un jo īpaši tā 62. panta 2. punkta b) apakšpunkta i) punktu saistībā ar 300. panta 2. punkta pirmās daļas pirmo teikumu un 300. panta 3. punkta pirmo daļu,
   ņemot vērā Komisijas priekšlikumu,
   ņemot vērā Eiropas Parlamenta atzinumu (1),
   tā kā:

               (1)

               Komisija Eiropas Kopienas vārdā ir veikusi sarunas par nolīgumu ar Antigvu un Barbudu par īstermiņa vīzu atcelšanu (turpmāk “nolīgums”).

               (2)

               Ņemot vērā tā noslēgšanu, nolīgums Kopienas vārdā tika parakstīts 2009. gada 28. maijā, un to provizoriski piemēro no minētā datuma saskaņā ar Padomes Lēmumu 2009/478/EK (2).

               (3)

               Nolīgums būtu jāapstiprina.

               (4)

               Nolīguma pārvaldei ar šo nolīgumu izveido Apvienoto komiteju, kurai būtu jāpieņem savs reglaments. Šā reglamenta pieņemšanai ir lietderīgi paredzēt vienkāršotu procedūru Kopienas nostājas izstrādāšanai.

               (5)

               Saskaņā ar 1. un 2. pantu Protokolā par Apvienotās Karalistes un Īrijas nostāju, kas pievienots Līgumam par Eiropas Savienību un Eiropas Kopienas dibināšanas līgumam, un neskarot minētā protokola 4. pantu, šīs dalībvalstis nepiedalās šā lēmuma pieņemšanā, un tā noteikumi tām nav saistoši un nav jāpiemēro,

         IR PIEŅĒMUSI ŠO LĒMUMU.
   1. pants
   Ar šo Kopienas vārdā tiek apstiprināts Nolīgums starp Eiropas Kopienu un Antigvu un Barbudu par īstermiņa vīzu atcelšanu (3).
   2. pants
   Padomes priekšsēdētājs sniedz nolīguma 8. panta 1. punktā minēto paziņojumu (4).
   3. pants
   Komisija, kam palīdz dalībvalstu eksperti, pārstāv Kopienu Apvienotajā ekspertu komitejā, kas izveidota ar nolīguma 6. pantu.
   4. pants
   Kopienas nostāju Apvienotajā ekspertu komitejā attiecībā uz tās reglamenta pieņemšanu, kā to prasa nolīguma 6. panta 4. punkts, pieņem Komisija pēc apspriešanās ar īpašu komiteju, ko izraudzījusies Padome.
   5. pants
   Šo lēmumu publicē Eiropas Savienības Oficiālajā Vēstnesī.

      Briselē, 2009. gada 30. novembrī

            Padomes vārdā –

            priekšsēdētāja

         B. ASK

      (1)  2009. gada 20. oktobra Atzinums (Oficiālajā Vēstnesī vēl nav publicēts).

      (2)  OV L 169, 30.6.2009., 1. lpp.

      (3)  Nolīguma tekstu skatīt OV L 169, 30.6.2009., 3. lpp.

      (4)  Šā nolīguma spēkā stāšanās datumu Padomes Ģenerālsekretariāts publicēs Eiropas Savienības Oficiālajā Vēstnesī.


title: Eiropas Parlamenta Lēmums (ES) 2015/1695 (2015. gada 29. aprīlis) par kopuzņēmuma Clean Sky 2013. finanšu gada budžeta izpildes apstiprināšanu

text:
               30.9.2015

               LV

               Eiropas Savienības Oficiālais Vēstnesis

               L 255/371

      EIROPAS PARLAMENTA LĒMUMS (ES) 2015/1695
      (2015. gada 29. aprīlis)
      par kopuzņēmuma Clean Sky 2013. finanšu gada budžeta izpildes apstiprināšanu
      EIROPAS PARLAMENTS,

                  —

                  ņemot vērā kopuzņēmuma Clean Sky 2013. finanšu gada galīgos pārskatus,

                  —

                  ņemot vērā Revīzijas palātas ziņojumu par kopuzņēmuma Clean Sky 2013. finanšu gada pārskatiem un Kopuzņēmuma atbildes (1),

                  —

                  ņemot vērā deklarāciju (2) par pārskatu ticamību, kā arī par pakārtoto darījumu likumību un pareizību, kuru Revīzijas palāta sniegusi par 2013. finanšu gadu saskaņā ar Līguma par Eiropas Savienības darbību 287. pantu,

                  —

                  ņemot vērā Padomes 2015. gada 17. februāra ieteikumu par apstiprinājumu, ko sniedz Kopuzņēmumam par 2013. finanšu gada budžeta izpildi (05306/2015 – C8-0049/2015),

                  —

                  ņemot vērā Līguma par Eiropas Savienības darbību 319. pantu,

                  —

                  ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (3),

                  —

                  ņemot vērā Eiropas Parlamenta un Padomes 2012. gada 25. oktobra Regulu (ES, Euratom) Nr. 966/2012 par finanšu noteikumiem, ko piemēro Savienības vispārējam budžetam, un par Padomes Regulas (EK, Euratom) Nr. 1605/2002 atcelšanu (4) un jo īpaši tās 209. pantu,

                  —

                  ņemot vērā Padomes 2007. gada 20. decembra Regulu (EK) Nr. 71/2008, ar ko izveido kopuzņēmumu Clean Sky (5),

                  —

                  ņemot vērā Padomes 2014. gada 6. maija Regulu (ES) Nr. 558/2014, ar ko izveido kopuzņēmumu Clean Sky 2 (6), un jo īpaši tās 1. panta 2. punktu un 12. pantu,

                  —

                  ņemot vērā Komisijas 2002. gada 19. novembra Regulu (EK, Euratom) Nr. 2343/2002 par pamata Finanšu regulu struktūrām, kas minētas 185. pantā Padomes Regulā (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (7),

                  —

                  ņemot vērā Komisijas 2013. gada 30. septembra Deleģēto regulu (ES) Nr. 110/2014 par finanšu paraugregulu publiskā un privātā sektora partnerības struktūrām, kas minētas Eiropas Parlamenta un Padomes Regulas (ES, Euratom) Nr. 966/2012 209. pantā (8),

                  —

                  ņemot vērā Reglamenta 94. pantu un V pielikumu,

                  —

                  ņemot vērā Budžeta kontroles komitejas ziņojumu (A8-0107/2015),

         1.

            sniedz kopuzņēmuma Clean Sky 2 izpilddirektoram apstiprinājumu par Kopuzņēmuma 2013. finanšu gada budžeta izpildi;

         2.

            izklāsta savus konstatējumus turpmāk tekstā iekļautajā rezolūcijā;

         3.

            uzdod priekšsēdētājam šo lēmumu un rezolūciju, kas ir tā neatņemama daļa, nosūtīt kopuzņēmuma Clean Sky 2 izpilddirektoram, Padomei, Komisijai un Revīzijas palātai, kā arī nodrošināt to publicēšanu Eiropas Savienības Oficiālajā Vēstnesī (L sērijā).

               Priekšsēdētājs

            Martin SCHULZ

               Ģenerālsekretārs

            Klaus WELLE

         (1)  OV C 452, 16.12.2014., 17. lpp.

         (2)  OV C 452, 16.12.2014., 18. lpp.

         (3)  OV L 248, 16.9.2002., 1. lpp.

         (4)  OV L 298, 26.10.2012., 1. lpp.

         (5)  OV L 30, 4.2.2008., 1. lpp.

         (6)  OV L 169, 7.6.2014., 77. lpp.

         (7)  OV L 357, 31.12.2002., 72. lpp.

         (8)  OV L 38, 7.2.2014., 2. lpp.


title: Padomes un Komisijas Lēmums (1995. gada 10. aprīlis) par Nolīguma noslēgšanu starp Eiropas Kopienām un Amerikas Savienoto Valstu valdību attiecībā uz to konkurences tiesību piemērošanu

text:
Svarīgs juridisks paziņojums

|

31995D0145

Oficiālais Vēstnesis L 095 , 27/04/1995 Lpp. 0045 - 0046

		Padomes un Komisijas Lēmums(1995. gada 10. aprīlis)par Nolīguma noslēgšanu starp Eiropas Kopienām un Amerikas Savienoto Valstu valdību attiecībā uz to konkurences tiesību piemērošanu(95/145/EK, EOTK)EIROPAS SAVIENĪBAS PADOME,EIROPAS KOPIENU KOMISIJA,ņemot vērā Eiropas Kopienas dibināšanas līgumu, jo īpaši tā 87. un 235. pantu kopā ar 228. panta 3. punkta pirmo daļu,ņemot vērā Eiropas Ogļu un tērauda kopienas dibināšanas līgumu un jo īpaši tā 65. un 66. pantu,ņemot vērā Komisijas priekšlikumu,ņemot vērā Eiropas Parlamenta atzinumu [1],tā kā jāatsaucas uz Līguma par Eiropas Kopienas dibināšanu 235. pantu, jo Nolīguma tekstā iekļauta apvienošanās un pievienošanās, ko aptver Padomes 1989. gada 21. decembra Regula (EEK) Nr. 4046/89 par tirgus koncentrācijas uzraudzību uzņēmumu starpā [2], kas pamatā ir balstīta uz 235. pantu;tā kā, ņemot vērā konkurences problēmu arvien lielāku starptautisku dimensiju, šajā jomā jāstiprina starptautiskā sadarbība;tā kā šajā nolūkā Komisija ir vienojusies par Nolīgumu ar Amerikas Savienotajām Valstīm par Eiropas Kopienu un Amerikas Savienoto Valstu konkurences noteikumu piemērošanu;tā kā jāapstiprina Nolīgums, ietverot apmaiņu ar skaidrojošām vēstulēm,IR PIEŅĒMUŠI ŠO LĒMUMU.1. pantsAr šo Eiropas Kopienas un Eiropas Ogļu un tērauda kopienas vārdā apstiprina Nolīgumu starp Eiropas Kopienām un Amerikas Savienoto Valstu valdību par konkurences tiesību piemērošanu, ietverot apmaiņu ar skaidrojošām vēstulēm.Angļu valodā noformētie Nolīguma un vēstuļu teksti ir pievienoti šim Lēmumam.2. pantsNolīgumu piemēro no 1991. gada 23. septembra.3. pantsPadomes priekšsēdētājs ar šo ir pilnvarots nozīmēt personu(-as), kas Eiropas Kopienas vārdā būtu pilnvarota(-as) paziņot Amerikas Savienoto Valstu valdībai par Nolīguma apstiprināšanu un parakstīt skaidrojošo vēstuli.Komisija nozīmē personu(-as), kas Eiropas Kopienas vārdā ir pilnvarota(-as) paziņot Amerikas Savienoto Valstu valdībai par Nolīguma apstiprināšanu un parakstīt skaidrojošo vēstuli.Luksemburgā, 1995. gada 10. aprīlīPadomes vārdā —priekšsēdētājsJ. PuechKomisijas vārdā —priekšsēdētājsJ. Santer[1] Atzinums sniegts 1995. gada 20. janvārī (OV C 43, 20.2.1995.) un 1995. gada 17. martā (OV C 89, 10.4.1995.).[2] OV L 395, 30.12.1989., 1. lpp. (labotais variants: OV L 257, 21.9.1990., 13. lpp.).--------------------------------------------------


title: Padomes Lēmums (1995. gada 17. jūlijs) par Eiropas Kopienas Pagaidu nolīguma par tirdzniecību un ar tirdzniecību saistītiem jautājumiem noslēgšanu starp Eiropas Kopienu, Eiropas Ogļu un tērauda kopienu un Eiropas Atomenerģijas kopienu, no vienas puses, un Krievijas Federāciju, no otras puses

text:
Svarīgs juridisks paziņojums

|

31995D0414

Oficiālais Vēstnesis L 247 , 13/10/1995 Lpp. 0001 - 0001

		Padomes Lēmums(1995. gada 17. jūlijs)par Eiropas Kopienas Pagaidu nolīguma par tirdzniecību un ar tirdzniecību saistītiem jautājumiem noslēgšanu starp Eiropas Kopienu, Eiropas Ogļu un tērauda kopienu un Eiropas Atomenerģijas kopienu, no vienas puses, un Krievijas Federāciju, no otras puses(95/414/EK)EIROPAS SAVIENĪBAS PADOME,ņemot vērā Eiropas Kopienas dibināšanas līgumu jo īpaši tā 113. pantu saistībā ar 228. panta 2. punkta pirmo teikumu,ņemot vērā Komisijas priekšlikumu,tā kā, pirms stājas spēkā Partnerattiecību un sadarbības nolīgums starp Eiropas Kopienām un to dalībvalstīm, no vienas puses, un Krievijas Federāciju, no otras puses, kas ir parakstīts Korfā 1994. gada 24. jūnijā, no Eiropas Kopienas puses ir jāapstiprina Pagaidu nolīgums par tirdzniecību un ar tirdzniecību saistītiem jautājumiem starp Eiropas Kopienu, Eiropas Ogļu un tērauda kopienu un Eiropas Atomenerģijas kopienu, no vienas puses, un Krievijas Federāciju, no otras puses, kas ir parafēts 1994. gada 29. decembrī,IR PIEŅĒMUSI ŠO LĒMUMU.1. pantsAr šo no Eiropas Kopienas vārdā ir apstiprināts Pagaidu nolīgums par tirdzniecību un ar tirdzniecību saistītiem jautājumiem starp Eiropas Kopienu, Eiropas Ogļu un tērauda kopienu un Eiropas Atomenerģijas kopienu, no vienas puses, un Krievijas Federāciju, no otras puses, kopā ar diviem protokoliem un ar tiem saistītām deklarācijām.Pagaidu nolīguma teksts ir pievienots šim lēmumam.2. pantsAr šo Padomes priekšsēdētājs ir pilnvarots iecelt pilnvarotās personas Pagaidu nolīguma [1] parakstīšanai.3. pantsPadomes priekšsēdētājs Eiropas Kopienas vārdā sniedz Pagaidu nolīguma 36. pantā noteikto paziņojumu.Briselē, 1995. gada 17. jūlijāPadomes vārdā —priekšsēdētājsJ. Solana[1] Šā nolīguma spēkā stāšanās datumu Padomes Ģenerālsekretariāts publicēs Eiropas Kopienu Oficiālajā Vēstnesī.--------------------------------------------------


title: 2012/311/ES: Padomes Lēmums ( 2012. gada 7. jūnijs ) par nostāju, kas Eiropas Savienībai jāieņem Pārtikas atbalsta komitejā attiecībā uz 1999. gada Pārtikas atbalsta konvencijas pagarināšanu

text:
               19.6.2012

               LV

               Eiropas Savienības Oficiālais Vēstnesis

               L 158/1

         PADOMES LĒMUMS
   (2012. gada 7. jūnijs)
   par nostāju, kas Eiropas Savienībai jāieņem Pārtikas atbalsta komitejā attiecībā uz 1999. gada Pārtikas atbalsta konvencijas pagarināšanu
   (2012/311/ES)
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 214. panta 4. punktu saistībā ar tā 218. panta 9. punktu,
   ņemot vērā Eiropas Komisijas priekšlikumu,
   tā kā:

               (1)

               1999. gada Pārtikas atbalsta konvenciju (“PAK”) Eiropas Kopiena noslēdza ar Padomes Lēmumu 2000/421/EK (1) un pagarināja ar dažādiem Pārtikas atbalsta komitejas lēmumiem.

               (2)

               Pašreizējās PAK darbības termiņš beidzas 2012. gada 30. jūnijā, un jautājums par tās termiņa iespējamu pagarināšanu tiks risināts Pārtikas atbalsta komitejas sanāksmē 2012. gada jūnijā.

               (3)

               Saskaņā ar PAK XXV panta b) punktu tās pagarinājums ir spēkā ar nosacījumu, ka paliek spēkā 1995. gada Graudu tirdzniecības konvencija. Starptautiskajā Graudu padomē 2011. gada 6. jūnijā tika nolemts 1995. gada Graudu tirdzniecības konvenciju pagarināt līdz 2013. gada 30. jūnijam.

               (4)

               Pārtikas atbalsta komitejas 103. sanāksmē 2010. gada 14. decembrī tās locekļi vienojās uzsākt oficiālu procedūru, lai no jauna risinātu sarunas par PAK, rīkojot virkni sarunu kārtu.

               (5)

               Tā kā jaunā Pārtikas palīdzības konvencija, kas aizstās PAK, stājas spēkā tikai 2013. gada 1. janvārī, starp PAK darbības beigām un jaunās Pārtikas palīdzības konvencijas stāšanos spēkā ir sešus mēnešus ilgs pārtraukums.

               (6)

               Pārtikas atbalsta komitejas 105. sanāksmē 2011. gada 30. novembrī PAK dalībnieces vienojās, ka būtu jāizvairās no pārklāšanās ar jauno Pārtikas palīdzības konvenciju un ka sešu mēnešu pārtraukums ir vēlams PAK termiņa pagarinājuma vietā.

               (7)

               Tādēļ Eiropas Komisija, kas Pārtikas atbalsta komitejā pārstāv Eiropas Savienību, būtu jāpilnvaro iebilst pret vienprātību Pārtikas atbalsta komitejā par labu pagarinājumam,

         IR PIEŅĒMUSI ŠO LĒMUMU.
   1. pants
   Eiropas Savienības nostāja Pārtikas atbalsta komitejā, ievērojot Pārtikas atbalsta komitejas reglamenta 13. noteikumu, ir iebilst pret vienprātību Pārtikas atbalsta komitejā par labu Pārtikas atbalsta konvencijas pagarināšanai.
   2. pants
   Ar šo Komisija tiek pilnvarota paust šo nostāju Pārtikas atbalsta komitejā.
   3. pants
   Šis lēmums stājas spēkā tā pieņemšanas dienā.

      Luksemburgā, 2012. gada 7. jūnijā

            Padomes vārdā –

            priekšsēdētājs

         M. BØDSKOV

      (1)  OV L 163, 4.7.2000., 37. lpp.


title: 2012/434/ES: Padomes Lēmums ( 2012. gada 24. jūlijs ) par to, lai noslēgtu Nolīgumu vēstuļu apmaiņas veidā starp Eiropas Savienību un Krievijas Federācijas valdību par pašreizējā ES un Krievijas partnerības un sadarbības nolīgumā paredzēto pakalpojumu tirdzniecības saistību saglabāšanu

text:
               27.7.2012

               LV

               Eiropas Savienības Oficiālais Vēstnesis

               L 200/1

         PADOMES LĒMUMS
   (2012. gada 24. jūlijs)
   par to, lai noslēgtu Nolīgumu vēstuļu apmaiņas veidā starp Eiropas Savienību un Krievijas Federācijas valdību par pašreizējā ES un Krievijas partnerības un sadarbības nolīgumā paredzēto pakalpojumu tirdzniecības saistību saglabāšanu
   (2012/434/ES)
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 91. pantu, 100. panta 2. punktu un 207. panta 4. punkta pirmo daļu saistībā ar 218. panta 6. punkta a) apakšpunktu,
   ņemot vērā Eiropas Komisijas priekšlikumu,
   ņemot vērā Eiropas Parlamenta piekrišanu,
   tā kā:

               (1)

               Saskaņā ar Padomes Lēmumu 2012/107/ES (1) Nolīgums vēstuļu apmaiņas veidā starp Eiropas Savienību un Krievijas Federācijas valdību par pašreizējā ES un Krievijas partnerības un sadarbības nolīgumā paredzēto pakalpojumu tirdzniecības saistību saglabāšanu (“nolīgums”) tika parakstīts 2011. gada 16. decembrī, ņemot vērā tā noslēgšanu.

               (2)

               Nolīgums būtu jāapstiprina,

         IR PIEŅĒMUSI ŠO LĒMUMU.
   1. pants
   Ar šo Savienības vārdā tiek apstiprināts Nolīgums vēstuļu apmaiņas veidā starp Eiropas Savienību un Krievijas Federācijas valdību par pašreizējā ES un Krievijas partnerības un sadarbības nolīgumā paredzēto pakalpojumu tirdzniecības saistību saglabāšanu. (2)

   2. pants
   Padomes priekšsēdētājs norīko personu vai personas, kas tiesīgas Savienības vārdā sniegt nolīgumā paredzēto paziņojumu, lai paustu Savienības piekrišanu uzņemties nolīguma saistības (3).
   3. pants
   Šis lēmums stājas spēkā tā pieņemšanas dienā.

      Briselē, 2012. gada 24. jūlijā

            Padomes vārdā –

            priekšsēdētājs

         A. D. MAVROYIANNIS

      (1)  OV L 57, 29.2.2012., 43. lpp.

      (2)  Nolīgums ir publicēts OV L 57, 29.2.2012., 44. lpp., kopā ar lēmumu par parakstīšanu.

      (3)  Nolīguma spēkā stāšanās dienu Padomes Ģenerālsekretariāts publicēs Eiropas Savienības Oficiālajā Vēstnesī.


title: Komisijas lēmums (1995. gada 28. jūnijs) par saprašanās memoranda noslēgšanu sadarbībai starp Eiropas Atomenerģijas kopienu un Kanādas valdību vadāmas kodolsintēzes jomā, ko Kopienas vārdā noslēdz Komisija

text:
Svarīgs juridisks paziņojums

|

31995D0355

Oficiālais Vēstnesis L 211 , 06/09/1995 Lpp. 0030 - 0030

		Komisijas lēmums(1995. gada 28. jūnijs)par saprašanās memoranda noslēgšanu sadarbībai starp Eiropas Atomenerģijas kopienu un Kanādas valdību vadāmas kodolsintēzes jomā, ko Kopienas vārdā noslēdz Komisija(95/355/Euratom)EIROPAS KOPIENU KOMISIJA,ņemot vērā Eiropas Atomenerģijas kopienas dibināšanas līgumu un jo īpaši tā 101. panta 2. punktu,tā kā Padome tās 1995. gada 20. februāra lēmumā apstiprināja Komisijas noslēgto saprašanās memorandu sadarbībai starp Eiropas Atomenerģijas kopienu un Kanādas valdību vadāmas kodolsintēzes jomā,IR PIEŅĒMUSI ŠĀDU LĒMUMU.1. pantsAr šo Kopienas vārdā noslēdz saprašanās memorandu sadarbībai starp Eiropas Atomenerģijas kopienu un Kanādas valdību vadāmas kodolsintēzes jomā.Saprašanās memoranda teksts ir pievienots šim lēmumam.2. pantsKomisijas loceklis, kas ir atbildīgs par zinātni, pētniecību un attīstību, vai tā iecelts pārstāvis ir pilnvarots parakstīt saprašanās memorandu, kas būtu saistošs Eiropas Atomenerģijas kopienai.Briselē, 1995. gada 28. jūnijāKomisijas vārdā —priekšsēdētājsJacques Santer--------------------------------------------------